b'\n_START_ARTICLE_\nJonvabali\xc5\xb3 kapas\n_START_SECTION_\nSiu\xc5\xbeetas\n_START_PARAGRAPH_\nFilmo istorija pasakojama i\xc5\xa1 Seitos prisiminim\xc5\xb3 jau po jo ir jo sesers mirties. Praeities intarpe vaizduojami Kob\xc4\x97s miest\xc4\x85 bombarduojantys amerikie\xc4\x8di\xc5\xb3 B-29 bombone\xc5\xa1iai. Setsuko ir Seita lieka namie saugoti \xc5\xa1eimos turto, kol j\xc5\xb3 motina, ken\xc4\x8dianti nuo \xc5\xa1irdies ligos, i\xc5\xa1skuba ie\xc5\xa1koti prie\xc5\xa1l\xc4\x97ktuvin\xc4\x97s sl\xc4\x97ptuv\xc4\x97s. Tuo metu vir\xc5\xa1 j\xc5\xb3 nam\xc5\xb3 i\xc5\xa1 dangaus ima kristi \xc5\xa1imtai padegam\xc5\xb3j\xc5\xb3 bomb\xc5\xb3, greitai sunaikinan\xc4\x8di\xc5\xb3 aplinkinius namus ir did\xc5\xbei\xc4\x85j\xc4\x85 dal\xc4\xaf miesto. Judviem pavyksta likti nesu\xc5\xbeeistiems, ta\xc4\x8diau j\xc5\xb3 mam\xc4\x85 u\xc5\xbeklumpa oro antskrydis ir ji smarkiai apdega od\xc4\x85. Ji nugabenama \xc4\xaf mokykloje \xc4\xafsik\xc5\xabrusi\xc4\x85 ligonin\xc4\x99, kur netrukus mir\xc5\xa1ta. Netur\xc4\x97dami kur beeiti, Setusko ir Seita patraukia pas tet\xc4\x85, kuri leid\xc5\xbeia judviem pasilikti ir \xc4\xaftikina Seit\xc4\x85 parduoti mamos kimono mainais u\xc5\xbe ry\xc5\xbeius. V\xc4\x97liau Seita nuvyksta parsine\xc5\xa1ti maisto atsarg\xc5\xb3, kurias prie\xc5\xa1 pat bombardavim\xc4\x85 jis u\xc5\xbekas\xc4\x97 po \xc5\xbeeme. Parne\xc5\xa1t\xc4\x85 maist\xc4\x85 jis atiduoda tetai, bet pasilieka skardin\xc4\x99 vaisini\xc5\xb3 ledinuk\xc5\xb3, kuri v\xc4\x97liau tampa pasikartojan\xc4\x8dia filmo ikona. Ma\xc5\xbe\xc4\x97jant maisto atsargoms, teta vis labiau \xc5\xa1irsta, peikdama juos velt\xc4\x97d\xc5\xbeiais._NEWLINE_Galiausiai jiedu nusprend\xc5\xbeia patraukti \xc4\xaf apleist\xc4\x85 sl\xc4\x97ptuv\xc4\x99. Kad b\xc5\xabt\xc5\xb3 \xc5\xa1viesiau, \xc4\xaf sl\xc4\x97ptuv\xc4\x99 jie prileid\xc5\xbeia jonvabali\xc5\xb3, kuriems rite nugai\xc5\xa1us, Setsuko sukre\xc4\x8dia \xc5\xa1iurpas. Juos belaidodama ji ima garsiai klausti, kod\xc4\x97l jie ar j\xc5\xb3 mama tur\xc4\x97jo mirti. V\xc4\x97l pasibaigus maistui, Seita yra priverstas vogti i\xc5\xa1 \xc5\xabkinink\xc5\xb3 ir apleist\xc5\xb3 nam\xc5\xb3. V\xc4\x97liau jis nuveda seser\xc4\xaf pas gydytoj\xc4\x85, kuris informuoja j\xc4\xaf, kad ji ken\xc4\x8dia nuo bado, bet nesuteikia pagalbos. Panikuodamas jis skubiai i\xc5\xa1siima likusias mamos santaupas banke, bet i\xc5\xa1\xc4\x97j\xc4\x99s su\xc5\xbeino, kad Japonija kapituliavo. J\xc4\xaf apninka neviltis suvokus, kad laivyne tarnaujantis t\xc4\x97vas grei\xc4\x8diausiai \xc5\xbeuvo, mat visas Japonijos laivynas guli vandenyno dugne. Gr\xc4\xaf\xc5\xbe\xc4\x99s pas seser\xc4\xaf su gausybe maisto, randa j\xc4\x85 merdijan\xc4\x8di\xc4\x85. Jis skubiai imasi gaminti valgyti, ta\xc4\x8diau Setsuko netrukus mir\xc5\xa1ta. Panaudodamas turimas atsargas, Seita nutaria kremuoti Setsuko ir jos pelenus suberia \xc4\xaf ledinuk\xc5\xb3 skardin\xc4\x99. Netrukus Sanomijos stoty nuo bado mir\xc5\xa1ta ir pats.'